Forslag til RÅDETS FORORDNING om import til EF af uslebne diamanter fra Sierra Leone

(forelagt af Kommissionen)

BEGRUNDELSE

De Forenede Nationers Sikkerhedsråd har vedtaget en resolution, hvori De Forenede Nationers medlemsstater forpligter sig til at forbyde import af uslebne diamanter fra Sierre Leone, medmindre de er underlagt den ordning med oprindelsescertifikater, der er godkendt af Sikkerhedsrådets sanktionskomité, som er nedsat ved dets resolution 1132 (1997).

Sigtet med dette forslag til forordning (EF) er at føre resolutionens målsætning ud i livet i Fællesskabets retsorden.

Forslag til RÅDETS FORORDNING om import til EF af uslebne diamanter fra Sierra Leone

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 301,

under henvisning til fælles holdning 2000/xxx/FUSP [1] vedtaget af Rådet på grundlag af artikel 15 i traktaten om Den Europæiske Union om import af uslebne diamanter fra Sierra Leone,

[1] EFT L

under henvisning til forslag fra Kommissionen [2], og

[2] EFT C af , s. .

ud fra følgende betragtninger:

(1) De Forenede Nationers Sikkerhedsråd har i henhold til bestemmelserne i kapitel VII i De Forenede Nationers Pagt ved resolution 1306 (2000) af 5/7/00 besluttet, at alle De Forenede Nationers medlemsstater skal forbyde import af uslebne diamanter fra Sierra Leone, medmindre de er underlagt den ordning med oprindelsescertifikater, der er godkendt af De Forenede Nationers kompetente myndigheder.

(2) Disse foranstaltninger henhører under traktaten, og gennemførelsen af Sikkerhedsrådets relevante beslutninger kræver derfor bl.a. for at undgå konkurrencefordrejning, at der vedtages fællesskabsbestemmelser, for så vidt angår Fællesskabets område, idet dette område med henblik på denne forordning anses for at omfatte alle områder under medlemsstaterne, hvor traktaten finder anvendelse, på de betingelser, der er fastlagt i den pågældende traktat.

(3) Sikkerhedsrådet har ligeledes opfordret De Forenede Nationers medlemsstater og de internationale og regionale organisationer til at træffe disse foranstaltninger uanset eksisterende rettigheder eller forpligtelser i henhold til indgåede internationale aftaler, underskrevne kontrakter eller tildelte licenser eller bemyndigelser, der stammer fra et tidspunkt før datoen for de ovennævnte resolutioners vedtagelse.

(4) Følgelig udgør Lomé-konventionen og den nye AVS-EF-partnerskabsaftale, der blev undertegnet den 23. juni 2000 i Cotonou, Benin, og hvori Fællesskabet og Sierra Leone er parter, ikke nogen hindring for anvendelsen af de nævnte af Sikkerhedsrådet trufne foranstaltninger.

(5) Det er ønskeligt, at der straks fra det tidspunkt, hvor denne forordning træder i kraft, åbnes mulighed for at fastsætte sanktioner, hvis bestemmelserne i den overtrædes.

(6) Kommissionen bør for nemheds skyld bemyndiges til at supplere og/eller ændre bilaget til denne forordning på grundlag af de relevante oplysninger, der afgives af det udvalg, som er nedsat ved Sikkerhedsrådets resolution 1132 (1997).

(7) Medlemsstaterne og Kommissionen holder hinanden underrettet om de foranstaltninger, der træffes i henhold til denne forordning, og om alle andre relevante forhold med tilknytning til denne forordning, som de ligger inde med oplysninger om -

UDSTEDT FØLGENDE FORORDNING:

Artikel 1

Direkte eller indirekte import til Fællesskabets område af uslebne diamanter fra Sierra Leone er forbudt.

Artikel 2

Det i artikel 1 omhandlede forbud gælder ikke for import af uslebne diamanter, som er ledsaget af et oprindelsescertifikat, der er udstedt af regeringen i Sierra Leone, og hvis nærmere bestemmelser, der er godkendt af De Forenede Nationers kompetente myndigheder, fremgår af bilaget til denne forordning.

Artikel 3

Kommissionen bemyndiges til at supplere og/eller ændre bilaget på grundlag af oplysninger eller meddelelser fra De Forenede Nationers kompetente myndigheder, bl.a. den sanktionskomité, der er nedsat ved resolution 1132 (1997). Ethvert supplement eller enhver ændring offentliggøres i De Europæiske Fællesskabers Tidende.

Artikel 4

Denne forordning anvendes uanset eksisterende rettigheder eller alle eksisterende forpligtelser i henhold til enhver international aftale, underskrevet kontrakt eller tildelt licens eller bemyndigelse, der stammer fra et tidspunkt før datoen for dens ikrafttræden.

Artikel 5

Hver medlemsstat fastsætter de sanktioner, der skal anvendes, hvis denne forordning overtrædes.

Indtil den lovgivning, der eventuelt er nødvendig hertil, er vedtaget, er de sanktioner, der skal anvendes ved overtrædelse af bestemmelserne i denne forordning, dem, som medlemsstaterne har fastsat til gennemførelse af forordning (EF) n° 1705/98 [3].

[3] EFT L 215 af 1.8.1998, s. 1.

Artikel 6

Kommissionen og medlemsstaterne holder hinanden underrettet om de foranstaltninger, der træffes i henhold til denne forordning, og om alle andre relevante forhold med tilknytning til denne forordning, som de ligger inde med oplysninger om, såsom overtrædelser eller andre problemer med anvendelsen eller domme afsagt af nationale domstole.

Artikel 7

Denne forordning anvendes:

- på Fællesskabets område, herunder dets luftrum

- om bord på fly og skibe under en medlemsstats jurisdiktion

- på enhver person andetsteds, der er statsborger i en medlemsstat

- på alle organer, der er oprettet eller stiftet i henhold til en medlemsstats lovgivning.

Artikel 8

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes indtil den 5. januar 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand